የአውሮፓ ህብረት እና ጃፓን የንግድ ስምምነት ፈረሙ
የአውሮፓ  ህብረትና ጃፓን በህብረቱ አባል አገራት እና በጃፓን መካከል ያለውን የንግድ ልውውጥ መጠን በሦስት እጥፍ የሚያሳድግ የንግድ ስምምነትን ፈረሙ  ፡፡ጃፓን ከአውሮፓ ህብረት ጋር እንዲህ አይነት ስምምነት ስትፈራረም ይህ የመጀመሪያዋ አይደለም፡፡ እኤአ በ2015 ቶኪዮ በብራሰልስ ተመሳሳይ ስምምነት ማካሄዷም ይነገራል፡፡ አሁን ደግሞ አገሪቱ ተጨማሪ የንግድ ስምምነቶች እና ማሻሻያዎችን ከህብረቱ ጋር አድርጋለች፡፡ከዚህ ቀደም ካልነበሩት ስምምነቶች መካከል ጃፓን ወደ አውሮፓ አገራት እንዲሁም ከአውሮፓ አገራት ወደ ጃፓን በሚደረጉ የንግድ ልውውጦች  ተሸከርካሪዎች እና ማሽነሪዎች ቀዳሚ ተጠቃሾች ናቸው፡፡ተጨማሪ ማሻሻያ የተደረገባቸው ደግሞ እንደ ግብርና ምርቶች ያሉት ናቸው፡፡እንደ አውሮፓ ህብረት ኮሚሽን መረጃ 90 ቢሊዮን የአሜሪካን ዶላር የሚገመት ቁስ በየዓመቱ ወደ ጃፓን ይላካል፡፡ከጃፓንም በዚያው ልክ አልባሳት እና የቴክኖሎጂ ምርቶች ወደ አውሮፓ ገበያ ይገባሉ፡፡በዚህም መሠረት የአሁኑ ስምምነት በሁለቱ አገራት መካከል ያለውን የንግድ ልውውጥ በሦስት እጥፍ ያሳድገዋል ተብሎ ነው የሚጠበቀው፡፡ይህ ደግሞ የአውሮፓን ኢኮኖሚ በዜሮ ነጥብ 8 በመቶ ሲያሳድገው የጃፓንን ደግሞ  በዜሮ ነጥብ 3 በመቶ የረጅም ጊዜ እድገት እንደሚያሳደግ ያግዛል ተብሏል፡፡ከዚህ ቀደም በሁለቱ ተስማሚዎች መካከል የነበረው የንግድ ስምምነት ለአብነት ያህል ከአውሮፓ ወደ ጃፓን የሚላከው የተቀነባበረ የምግብ ውጤት 30 በመቶ ታሪፍ በጃፓን ይጣልበታል፡፡  አዲሱ ስምምነት ግን ይህን ያስቀራል፡፡ በሁለቱ መካከል የሚደረገው የንግድ ልውውጥ በነፃ የንግድ ቀጣና የሚካተት እንዲሆን ነው የተወሰነው፡፡በስምምነቱ የግብርና ምርት ውጤቶች እና የቴክኖሎጂ ምርቶች በልዩ ሁኔታ ከፍተኛውን ድርሻ እንዲይዙም ተደርጓል፡፡በጥምረቱ የአውሮፓ ህብረት አባል አገራት እና የጃፓን ኢኮኖሚ 28 በመቶውን የዓለምን ምጣኔ ሀብት እንደሚሸፍን ተገምቷል፡፡ከአንድ ሚሊዮን በላይ የሚሆኑ ዜጎቻው ደግሞ በሁለቱ አካላት የንግድ ልውውጥ ውስጥ የስራ ድርሻ ያላቸው እንደሆኑ ጠቅሶ የዘገበው ሲጂ ቲ ኤን ነው፡፡